**Dôvodová správa**

**A. Všeobecná časť:**

Do legisltívneho procesu sa predkladá novela zákona o súdoch, cieľom ktorej je zabezpečiť zverejňovanie súdnych rozhodnutí na internete.

Zverejňovanie súdnych rozhodnutí prispeje k transparentného výkonu súdnictva, posilneniu nezávislosti súdnej moci a predvídateľnosti rozhodovania súdov.

Novelou sa upravuje povinnosť všetkých súdov zverejňovať všetky právoplatné rozhodnutia do troch pracovných dní od ich právoplatnosti. Výnimkou sú len rozhodnutia o osobnom stave a rozhodnutia týkajúce sa maloletých. Rozhodnutia sa zverejňujú anonymizované.

Prostredníctvom zverejňovania súdnych rozhodnutí sa umožní verejná diskusia o rozhodnutiach a súdy a sudcovia dostanú spätnú väzbu verejnosti na svoju prácu, odborná verejnosť a aj občania budú môcť posudzovať kvalitu súdnych rozhodnutí a zvýši sa aj predvídateľnosť súdnych rozhodnutí.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov, preto sa doložka vplyvov nevyhotovuje.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

#### DOLOŽKA ZLUČITEĽNOSTI

**právneho predpisu**

**s právom Európskych spoločenstiev a právom Európskej únie**

1. **Predkladateľ právneho predpisu:**  poslanec Národnej rady Slovenskej republiky
2. **Názov návrhu právneho predpisu:** ktorý sa ktorým sa dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

1. nie je upravená v práve Európskych spoločenstiev,
2. nie je upravená v práve Európskej únie,
3. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**Vzhľadom na to, že problematika návrhu zákona nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6.**

**B. Osobitná časť:**

**K Čl. I**

Novelou sa upravuje povinnosť všetkých súdov zverejňovať všetky právoplatné rozhodnutia do troch pracovných dní od ich právoplatnosti. Výnimkou sú len rozhodnutia o osobnom stave a rozhodnutia týkajúce sa maloletých. Rozhodnutia sa zverejňujú anonymizované.

**K Čl. II**

Vzhľadom na dĺžku legislatívneho procesu a potrebnú legisvakanciu sa navrhuje, aby tento zákon nadobudol účinnosť 1. apríla 2010.